የደሴውን ሼክ ኑሩ ይማም መግደላቸው ተረጋግጦባቸዋል የተባሉ ተከሳሾች ጽኑ እስራት ተፈረደባቸው
በደሴ ከተማ ሸዋ በር መስጊድ አካባቢ ሰኔ 27 ቀን 2005 ዓ.ም. ከምሽቱ 2፡00 ሰዓት ሼክ ኑሩ ይማምን መግደላቸው በሰነድና በሰው ማስረጃዎች ተረጋግጦባቸዋል የተባሉ ተከሳሾች በጽኑ እስራት እንዲቀጡ፣ የፌዴራል ከፍተኛ ፍርድ ቤት ልደታ ምድብ 19ኛ ወንጀል ችሎት ሐሙስ ጥር 18 ቀን 2009 ዓ.ም. ውሳኔ ሰጠ፡፡ሼክ ኑሩን በመግደል ተከሰው የነበሩት ይመር ሁሴን ሞላ በ16 ዓመታት፣ አህመድ እንድሪስና ሳሊህ መሀመድ እያንዳንዳቸው በ15 ዓመታት፣ ዑመር ሁሴን አህመድ በ15 ዓመታት ከስድስት ወራት፣ ኢብራሂም ሙሔ በ14 ዓመታት፣ አንዋር ዑመር ሰይድ በ12 ዓመታት ጽኑ እስራት እንዲቀጡ ፍርድ ቤቱ ውሳኔ ሰጥቷል፡፡ ሌሎቹም ተከሳሾች ከሦስት ዓመታት እስከ አምስት ዓመታት በጽኑ እስራት እንዲቀጡ ውሳኔ ተሰጥቷል፡፡የፌዴራል ጠቅላይ ዓቃቤ ሕግ የመሠረተውን ክስ ሲመረምሩ የከረመው የፌዴራል ከፍተኛ ፍርድ ቤት በቅጣት ውሳኔው እንደገለጸው፣ ፍርደኞቹ ያስያዙዋቸው ኤግዚቢቶች በሙሉ ለመንግሥት ገቢ እንዲሆኑና በወንጀል ሕግ አንቀጽ 12 እና ተከታታይ ድንጋጌዎቹ አንፃር ፍርደኞቹ ከማንኛውም ሕዝባዊ መብቶቻቸው ለሁለት ዓመት መታገዳቸውን በውሳኔው ገልጿል፡፡በፍርደኞቹ የወንጀል ሕግ አንቀጽ 32(1ሀና ለ)፣ 38(1)ን እና የፀረ ሽብርተኝነት አዋጅ ቁጥር 652/2001 አንቀጽ 3(1)፣ 6 እና 7ን በመተላለፍ ሼክን ኑሩን መግደላቸውን ዓቃቤ ሕግ በሰውና በሰነድ ማስረጃ ሲያረጋግጥ፣ እነሱ ባቀረቧቸው የመከላከያ ማስረጃዎች ማስተባበል ባለመቻላቸው ታኅሳስ 28 ቀን 2009 ዓ.ም. ጥፋተኛ መባላቸውን መዘገባችን ይታወሳል፡፡